google/wiki40b huggingface dataset:
Red Red Wine

Versjoner

Diamonds versjon ble bare nr 63 på Billboard Hot 100 listen i 1968. Sangen ble gitt ut på albumet Just for You fra 1967, som også inneholdt «Girl, You'll Be a Woman Soon».
Samme året laget Jimmy James and The Vagabonds en coverversjon for det britiske markedet og denne ble nr 36 der.
Tony Tribe, en jamaicansk sanger spilte inn en reggae-influert versjon allerede i 1969, og denne ble nr 46 på de britiske hitlistene. I 1970 laget Vic Dana en versjon som også kom inn på listene. Tidlig i 1972 sang countrysangeren Roy Drusky inn en versjon som nådde topplassering.
UB40 laget sin coverversjon til albumet  Labour of Love. Bandet kjente på denne tidspunktet angivelig til bare Tony Tribes versjon, og deres versjon framstår som en lettere reggae-aktig sammenlignet med Diamonds rolige, akustiske ballade. UB40s versjon gikk til topps på de britiske listene i september 1983 og fikk en 34.-plass i USA i mars 1984. En nyutgivelse av UB40 i  1988 gikk til topps.  
Senere har det blitt laget en rekke andre versjoner av sangen.
Watergate-skandalen

Watergate-skandalen, eller Watergate-saken, var en politisk skandale i USA som i 1974 førte til at president Richard Nixon gikk av. Det begynte 17. juni 1972 da fem menn brøt seg inn i Det demokratiske partis hovedkvarter i Watergate-bygningen med den hensikt å installere overvåkningssystem i hovedkvarteret, blant annet mikrofoner og avlytting av telefoner. De ble tatt på fersk gjerning, og alle fem arrestert. Etter at det ble kjent at alle de fem som brøt seg inn hadde jobbet for CIA eller FBI, begynte mange å mistenke at dette kunne involvere personer som satt høyt i systemet, men ikke mange trodde selveste presidenten var involvert.

Bakgrunn

Det var to reportere som viste spesiell interesse, Bob Woodward og Carl Bernstein fra avisen The Washington Post. I løpet av perioden 1972–1974 jobbet de med å oppklare Watergate-saken mens USA og resten av verden fulgte med. De hadde et stort nettverk av kilder på lag, og de fikk også hjelp av den mystiske kilden Deep Throat, som ikke avslørte identiteten sin før 31. mai 2005, da tidligere FBI-agent W. Mark Felt stod frem. Dette ble etterpå bekreftet av Bob Woodward. Til slutt pekte alle bevis mot Det hvite hus, mot Richard Nixon og hans stab. 
Det ble kjent at Nixon hadde tatt opp alle samtaler om Watergate-saken på bånd og ble presset av høyesterett til å overlevere disse båndene til etterforskning. Nixon overleverte en del av båndene, men noen nektet han å gi fra seg. Det hele endte i at Richard Nixon erklærte 8. august at han kom til å gå av, som han gjorde neste dag. Ved å gjøre dette slapp han å bli stilt til riksrett og kunne kjempe for å beholde båndene som privatperson. Visepresident Gerald Ford tok over som president og han benådet Nixon og sørget derfor for at han slapp all tiltale. Richard Nixon var den 37. presidenten i USA, men den første som noensinne har gått av som president midt i en termin.
Ved at selve presidenten hadde blitt nærmest sparket ut av Det hvite hus, ble det bevist at selv ikke han står over loven. Mange mener dette har fungert positivt med tanke på at det etterpå har vært vanskeligere å drive med korrupsjon og bruke ulovlige hjelpemidler som president. På den andre siden skapte Watergate tanker og ideer om at det amerikanske presidentskapet var fullt av korrupsjon og kriminelle.
Richard Nixon kommer mest sannsynlig til å bli husket mest for Watergate-skandalen. I sin avskjedstale sa han følgende: «Only if you have been in the deepest valley, can you ever know how magnificent it is to be on the highest mountain». 
Woodward og Bernstein fortalte sin historie i boken Alle presidentens menn fra 1974. Denne ble filmet og lansert to år senere med samme tittel og hadde Robert Redford (Woodward) og Dustin Hoffman (Bernstein) i hovedrollene.
Christian IIIs Bibel

Christian IIIs bibel eller reformasjonsbibelen var den første hele bibeloversettelse som ble trykt dansk. Den kom ut i 1550 og har fått navn etter kong Christan III som stod bak utgivelsen. Oversettelsen ble folkebibelen for Danmark-Norge, og bygger på flere tidligere oversettelser av deler eller hele Bibelen til dansk. Disse ble satt sammen av en kommisjon med teologer bestående av blant andre Peder Palladius, Niels Hemmingsen og Peder Tidemand. Oversettelsen bygger i stor grad på Martin Luthers oversettelse fra 1545 og jobber etter et såkalt idiomatisk oversettelseprinsipp. Språket var lett og flytende og teksten var prydet av illustrasjoner. Bibelen kom ut i 3000 eksemplarer, hvorav under hundre havnet i Norge.
Macrodontia cervicornis

Utseende

En enorm (opptil 17 centimeter lang), avlang, noe flat trebukk. Kroppen er svart, dekkvingene er mønstret i lysbrunt og svart. Arten kjennes særlig på de enorme kjevene (mandiblene) som blir opptil 4 centimeter lange hos hannen. Antennene er forholdsvis spinkle og rundt halvparten så lange som kroppen. Hodet er kort og bredt, pronotum har tre kraftige, skarpe pigger langs kanten. Beina er temmelig lange, det tredje fotleddet bredt tolappet.

En truet art?

Som andre trebukker er den avhengig av død ved, dermed er den truet av avskoging. For denne arten kan det også være en risikofaktor at den er så ettertraktet av samlere og har høy markedsverdi. Den er listet som sårbar (VU) på IUCN's rødliste fra 2006.

Utbredelse

Arten er ganske vidt utbredt i det nordlige Sør-Amerika.
Jotam, sønn av Gideon

Jotam (hebraisk: יוֹתָם, «Gud er perfekt» eller «Gud er komplett»; gresk: Ιωαθαμ; latin: Joatham) var i henhold Dommernes bok i den hebraiske Bibelen den yngste av dommeren/høvdingen Gideons sytti sønner.
Da halvbroren Abimelek oppkastet seg til konge fikk han alle halvbrødrene sine drept, alle 69 av dem, unntatt Jotam som greide å skjule seg. Hensikten med den bibelske figuren Jotam var at han fungerte som en litterær begrunnelse for at det ville gå galt med Abimelek etter denne og andre ugjerninger. På trygg avstand, «på toppen av Garisim-fjellet», sendte Jotam en forbannelse mot halvbroren i form av en lignelse, og tre år senere ble Abimelek drept på ydmykende vis. Om Jotam står det bare at han flyktet: «Han drog til Be’er og slo seg ned der, av frykt for sin bror Abimelek» og nevnes ikke ytterligere.
Amalie Münster

Ekteskap

Den 23. november 1787 giftet hun seg med dansk og osnabrücksk gehejmeråd Georg Werner August Ditrich, riksgreve Münster-Meinhøvel (1751–1801). Han eide en rekke gods i hertugdømmene, og førte en tid stort hus i København. Sammen fikk de datteren Asta Thusnelda (1788–1842), som i 1807 giftet seg  med diplomaten Carl Emil Moltke (1773–1858). Da ektemannen døde i 1801, fortsatte Amalie Münster med å bo i Wien, før hun flyttet inn hos den østerrikske professor Carl Leonhard Reinhold (1758–1823) i Kiel, samme by som hennes stesønn studerte i.

Hoffdame

Deretter flyttet hun til København, hvor hun i årene 1805–9 bekledte stillingen som hoffmesterinne hos prinsessene Juliane Sophie og Louise Charlotte, fra 1810 samme stilling hos arveprinsesse Caroline. Hun var en avholdt personlighet ved hoffet, og omgikkes både Baggesen og Oehlenschläger, hvis dikt hun oversatte. Hennes egen diktning utkom i 1796 under tittelen: «Amaliens poetische Versuche». Amalie Münster endte sitt liv på Frederiksberg slott i 1814 ved å henge seg i en gardinsnor.
Labuan Angin kullkraftverk

Labuan Angin kullkraftverk er et varmekraftverk i regionen Vest-Java, beliggende vest på øya Java i Indonesia. Det har en installert produksjonskapasitet på 230 MW. Brenseltypen er indonesisk kull. Operatør er PT Indonesia Power. Anlegget ble bygget ut på 2000-tallet.
Cnemoplites

Utseende

Store (30-60 millimeter), avlange, brunlige trebukker. Dekkvingene er gjerne noe lysere farget enn forkroppen. Antennene er forholdsvis spinkle og omtrent så lange som kroppen.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Australia.
Martinus Galschiøt

Galleri

I galleriet finnes bilder han publiserte i Danmark i Skildringer og Billeder af danske Forfattere og Kunstnere i 1884.
Lakterved

Lakterved er korte tømmerstokker fra 1,25 til 3 meter lengde som ble fraktet med kjøretøyer trukket av hest eller fløtet på bekker, mindre elver og over sjøvegene til industribedrifter som brukte ved som brensel. Det ble vanlig i løpet av 1700-tallet og opphørte etter all transport av trevirke var overført til lastebiler. 
Ordet lakter kom av det tyske ordet lachter, et lengdemål på rundt 2 meter ved bergverk for ved som ble brukt for å sprenge ut gruveganger inn i fjellet. Mindre varianter ned til rundt 60 centimeter har vært sett flere ganger i ulike industribedrifter.
Ordet lakterved har blitt en vanlig betegnelse på ved som ble fløtt på sjøer og elver noen ganger fritt, noen ganger i vedflak, de kunne dessuten benyttet de mindre farbare vannveger ved å være kortere og tynnere enn en vanlig tømmerstokk.
Sann nord

Sann nord er retningen mot den geografiske nordpolen. Dette er ikke det samme som magnetisk nord, som blir gitt av et kompass. Avhengig av kartprojeksjonen vil rutenettet på de fleste kart ikke peke nøyaktig mot sann nord. En kan finne tilnærmet sann nord ved hjelp av Nordstjernen.
Catocyclotis

Utseende

Små til middelsstore (vingespenn 35-40 millimeter), brune sommerfugler. Bakvingen og bakhjørnet på forvingen er skinnende hvite eller gule.

Levevis

Disse sommerfuglene lever i skog, gjerne tropisk regnskog.

Utbredelse

Slekten er utbredt i Mellom- og Sør-Amerika.
Carmen Electra

Tidlig liv

Electra ble født i Sharonville nær Cincinnati i Ohio som Tara Leigh Patrick. Hun gikk på Princeton High School i fire år.

Karriere

Etter å ha flyttet til California møtte Tara sangeren Prince, som overtalte henne til å skifte navn til Carmen Electra. Kort tid senere signerte hun en kontrakt med Paisley Park Records, Princes selskap, og markerte med det starten på en kort sangkarriere med en jentegruppe.
I 1995 begynte Electra å opptre på TV-programmer. I mai 1996 opptrådte hun i Playboy. Dette førte til at hun fikk flere roller på TV, inkludert i programmene Baywatch og Singled Out. Hun gjorde også en bemerkelsesverdig opptreden på Howard Sterns TV-program. 
Electra har også opptrådt i en mengde filmer, samt at hun har opptrådt med den eksotiske dansetruppen The Pussycat Dolls. Electra laget også den suksessrike DVD-serien Carmen Electra Aerobic Striptease, som kombinerer klassiske strippebevegelser med aerobicøvelser.

Personlig liv

Electra fikk mye medieoppmerksomhet da hun notorisk ble sammen med og brøt med basketballstjernen Dennis Rodman flere ganger i løpet av 1998 og 1999. Bryllupet med Rodman fant sted i Las Vegas. Senere har hun hatt et kort forhold med Tommy Lee, Pamela Andersons tidligere ektemann. 
Electras ektemann, Dave Navarro, var tidligere hovedgitarist i rockebandet Jane's Addiction og Red Hot Chili Peppers. Paret dokumenterte giftemålet og forholdet sitt på MTV-programmet Til Death Do Us Part: Carmen & Dave i 2004. Sent på våren 2006 meldte paret at de hadde planer om å skille lag.
Lopra

Lopra (dansk: Lobra) er en bygd på Færøyene. Den ligger på østkysten av Suðuroy, innerst i Lopransfjørður, en sørlig arm av Vágsfjørður. Lopra ligger i kommunen Sumba. Den 1. januar 2014 hadde Lopra 85 innbyggere, mot 132 i 1985.
Lopra ble grunnlagt som en niðursetubygd fra Sumba i 1834. Fra før fantes en hvalfangststasjon på stedet. På 1800-tallet var hvalfangst i farvannene rundt Færøyene av økonomisk betydning. Da bestanden krympet betraktelig, ble hvalfangtstasjonen til slutt nedlagt i 1953. Siden 1950-årene har Lopra vært en fiskerihavn med fiskemottak. I siste halvdel av 1900-tallet stod seriegründeren Jákup Joensen, kalt Jákup í Lopra, for en del av denne virksomheten. Havnen i Lopra var utgangspunkt for prøveboringer etter olje på færøysk sokkel i 1980- og 1990-årene, men ingen funn viste seg å være drivverdige.
Herr Bengts hustru

Herr Bengts hustru er et skuespill fra 1882 i fem akter av August Strindberg. Det er et historisk drama med handlingen lagt til reformasjonstiden, men mange bedømmere har ansett den historiske dimensjonen å være av underordnet betydning, og heller valgt å se stykket som et innlegg i den samtida debatten om ekteskapet, med Ibsens Et dukkehjem som det viktigste referansepunktet.
Cao Mao

Cáo Máo (hanzi: 曹髦; 241-260), stilnavn Yànshì (彥士), formelt også kjent under hans posthume tittel Hertug av Gāoguìxiāng (高貴鄉公; Gāoguìxiāng Gōng), var den fjerde keiseren av Cao Wei-dynastiet i de tre rikers tid i Kinas historie. Han var en av sønnene til Cao Lin, som igjen var sønnen til Cao Pi, Wèis grunnlegger og Cao Caos andre sønn. Cáo Máo hadde aldri reel makt i sin regjeringsperiode, men ble dominert av Sima Yis to sønner, Sima Shi og Sima Zhao. Máo ble beskrevet som intelligent og omhyggelig, og han gjorde gjentatte forsøk på å ta tilbake makten fra Sima-klanens regenter, men mislyktes. I 260 ble han drept i et mislykket kupp mot Zhao. Etter sin død fikk han den posthume rangen hertug i stedet for keiser.
Cregneash

Cregneash eller Cregneish (mansk: Creneash) er en fjerntliggende landsby beliggende på Mull Hill sør på øya Man. Cregneash er kjent som et av de siste stedene på Man som lengst opprettholdt mansk kultur og språk. Det var her den norske lingvisten og senere professor i keltiske språk ved Universitetet i Oslo, Carl Marstrander, dokumenterte mansk før språket døde ut.
En årlige mansk festival blir holdt i Cregneash og stedet er også hjem for en flokk med sjeldne Loaghtan-sauer med fire horn. Det meste av landsbyen danner et «levende museum» dedikert til bevaringen av den tradisjonelle manske væremåte og livsstil. En egen utstilling kalt «Cregneash Folk Village» (mansk Thie Tashtee Theayagh Ashoonagh Creneash), et landsbymuseum for folkeminne, ble åpnet offisielt allerede i 1938, og viser vanlig dagligliv til en liten tradisjonell landsby på Man på 1800-tallet. Mange av de opprinnelige manske husene har blitt bevart og viser viktoriansk bondeliv og fiskeutstyr som museumsgjenstander. Historisk sett hadde de fleste av hyttene og husene tak av strå, en byggemåte som blir reflektert i mange av husene den dag i dag. Det er også et antall private hjem i landsbyen, men deres ytre omgivelser blir ikke endret på moderne vis for å at det gamle utseendet skal bli bevart.
På samme måte som på irske Blasket fant lingvisten Carl Marstrander et avsidesliggende og nesten isolert landsby på Man med Cregneash. Marstrander gjorde de første nedtegnelser av mansk tale med Harry Kelly, en mansk håndverker, og fikk således dokumentert mansk språk og grammatikk. Det gjorde han på voksruller for at ingen nyanser i uttalen skulle gå tapt. Et resultat av dette arbeidet var at Harry Kellys hus ble bevart ved hjelp av anstrengelsene til William Cubbon, daværende direktør av Manx Museum, og håndverkerens hus ble begynnelsen til å bevare hele landsbyen i det som ble Cregneash Village Folk Museum. I andre etasje av Kellys hus er det et rom som er viet til Carl Marstrander.
Museumet huser en rekke med historisk informasjon og gjenstander mens mange av husene i landsbyen gir muligheten for besøkende å se landlige bondeaktiviteter bli utført av arbeidere som er ansatt ved museet i tradisjonelle klær. Et hus i særdeleshet, Harry Kellys hus, som står midt i landsbyen, er typisk for en tradisjonell landsbybeboers hjem. Her var veving eller strikking en kvinneaktivitet som foregikk i stua, og i verkstedet vil en smed demonstrere en del av redskapene og teknikkene som ble benyttet for å lage en hestesko og andre redskap og verktøy av metall fra rundt 200 år tilbake.
Scener fra filmen Waking Ned fra 1998 ble filmet i og rundt Cregneash, skjønt filmen forsøkte å gi inntrykk at det hele skjedde i en irsk landsby.
Riksvei 5 (Finland)

Riksvei 5 (Finland) (finsk: Valtatie 5) er en finsk riksvei som går via Kuopio mellom Sodankylä og Heinola. Veiens lengde er 905 km. Mellom Sodankylä og Kuopio er den del av Europavei 63.
Bernardo Bellotto

Bakgrunn

Bernardo Bellotto var sønn av Lorenzo Antonio Bellotto og Fiorenza Canal, søster til den velkjente Canaletto, hvis verksted Bernardo ofte besøkte.

Kunstner

I 1742 flyttet han til Roma der han laget vedutamalerier av byen. I 1744 og 1745 reiste han rundt i de nordlige Italia og fortsatte å avbilde byene han besøkte. Bernando malte, blant mange andre, bilder for Carlo Emanuele III av Savoia.
I 1747 flyttet han videre til Dresden i Sachsen etter en invitasjon fra kong Fredrik August II. Han malte her flere malerier av byene Dresden og Pirna med omgivelser. I dag er disse verker særlig verdifulle som minner over Dresdens tidligere skjønnhet. Byen ble totalødelagt av bombingene i siste del av andre verdenskrig.
Hans stilling internasjonalt vokste, og i 1758 flyttet han, denne gang etter innbydelse fra Østerrikes keiserinne Maria Teresia, til Wien der han tegnet de viktigste monumentene i byen. Deretter arbeidet han en tid i München og etter det igjen i Dresden. Etter malervirksomhet i St. Petersburg tok Bernardo imot en innbydelse fra den polske kong Stanisław II August Poniatowski som tilbød ham stilling som hoffkunstner. Hans malerier av Warszawa kom til nytte som grunnlag for gjenoppbyggingen av byen etter andre verdenskrigs herjinger. 
Bellotto døde 60 år gammel i Warszawa i 1780.
Gjennom større deler av livet titulerte han seg som Canaletto, det samme navn som onkelen var kjent under. Mange av bildene til de to er så like i stil at det har vært vanskelig å bestemme hvem som har malt de enkelte.
61. luftvernbrigade

61. luftvernbrigade (russisk: 61-я зенитная ракетная бригада), FPN 31466, er en luftvernbrigade underlagt 41. armé, Sentrale militærdistrikt, og forlagt til Bijsk, Altaj Kraj.
Rikskrets

Rikskrets var regionale grupper av stater i Det tysk-romerske rike. Formålet for inndelingen var å bygge opp et mer strukturert forsvar, å organisere den keiserlige skatteinnkrevingen. Parlamentet Riksdagen ble også i noen grad organisert etter rikskretser. 
Hver rikskrets hadde sin egen forsamling kalt Kreistag. Medlemmene av disse forsamlingene fikk ikke automatisk medlemskap i Riksdagen.
Barnsdale

Geografi

Barnsdale var tidligere et administrativt område, og har tilhørt Nottinghamshire, Lincolnshire, Derbyshire og Yorkshire. Landsbyene i den sørlige delen av området tilhører noe South Yorkshire og administreres av den enhetlige myndigheten Doncaster, mens de i den nordlige delen ligger under City of Wakefield i West Yorkshire.
Den lille landsbyen Hampole i South Yorkshire regnes gjerne som det geografiske sentrum for Barnsdale. Den nevnes av forfatteren og bibeloversetteren Richard Rolle (1300–1349), som levde som eneboer der de siste årene av sitt liv. 
Det antas at skogen som i tidlig middelalder dekket Barnsdale kan ha dekket det meste av South Yorkshire. En så sterk avskoging er ikke unikt i England; den lille Sherwoodskogen dekket engang antagelig det meste av Nottinghamshire.
Ved Barnsdale Bar, hvor A1 krysser A639, er det gjort arkeologiske funn fra middelalderen, subromersk tid og tidligere. Det eneste som er bevart av skogen er et lite område ved Barnsdale Bar. Det er også mulig at Hampoleskogen, som er noe større, opprinnelig var en del av Barnsdaleskogen.
5. divisjon fotball for menn (Sogn og Fjordane)

Avdeling 1

Kilde: fotball.no

Avdeling 2

Kilde: fotball.no

Avdeling 1

Kilde: Speaker.no

Avdeling 2

Kilde: Speaker.no
Elvekraftverk

Elvekraftverk (engelsk: Run-of-river hydro power station) er en kraftstasjon i elv hvor den kontinuerlige gjennomstrømmingen utnyttes direkte til kraftproduksjon, og vannføringen bare i ubetydelig grad kan reguleres ved hjelp av et reguleringsmagasin i tilslutning til kraftstasjonen. Større elvekraftverk har normalt lav fallhøyde, og nesten alltid er dam og kraftstasjon bygd i én enhet. Slike kraftverk kalles også lavtrykkskraftverk. Dette er et alternativ til magasinkraftverk og (mer spesifikt) pumpekraftverk.
Mindre elvekraftverk har oftere større fallhøyde og kun et mindre inntaksmagasin i elven. Elvekraftverk er som oftest utstyrt med kaplanturbiner.

Fordeler

Elvekraftverk har normalt ikke større magasiner, og man unngår dermed oppdemming av landområder og regulering av innsjøer. Kraftverket påvirker i liten grad vannføring og vanntemperatur i vassdraget.

Ulemper

Kraftverket er i stor grad avhengig av elvens naturlige vannføring. Det betyr høy produksjon i perioder med mye vann og liten produksjon om vinteren og i tørkeperioder. Kraften må produseres når det er vann i elven, i motsetning til kraftverk med egne magasin som kan utsette produksjonen til behovet er størst eller prisene høyest.
Elvekraftverk med dam vil danne hindringer for båttrafikk, tømmerfløting og fisk. Oppdemning vil også påvirke vanngjennomstrømning og avlering av sediment.
Kronstadposten

Kronstadposten er en norsk avis som utgis i Alta hver fredag. Avisen ble startet i 2010 og hadde i 2017 et godkjent opplag på 1653 aviser. Avisen var i 2016 den som økte prosentvis mest i Norge på papir.
Ansvarlig redaktør Tom Erik Nilsen (f. 1998) var bare 11 år da han skapte Kronstadposten.
Grunnkretser i Bø kommune i Telemark

Grunnkretser i Bø kommune i Telemark er delområder og grunnkretser som seksjonerer Bø kommune, Telemark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Call of Duty: Ghosts

Flerspiller

Flerspillerdelen i Call of Duty: Ghosts er ikke som de forrige Call of Duty-spillene, noen nye mekanismer har blitt lagt til. Kartene har nå områder som kan endres eller ødelegges. Skarpskyttersiktet har også ny «dual render teknologi» slik at spilleren kan se rundt utenfor rammen (selv uskarpt) når man zoomer inn. 3. oktober 2013 ble en ny multiplayer-type, kalt «Squads», lansert.
«Strikezone», «Octane», «Prison Break», «Tremor», «Freight», «Stormfront», «Siege», «Warhawk», «Sovereign», «Overlord», «Flooded», «Strikezone», «Whiteout»,  «Stonehaven»  «Chasm» og « fog» var kartene i Call of Duty: Ghosts ved lansering. Det dynamiske kartet «Free Fall» var en pre-order bonus. Spillet har nå også spillbare kvinnelige soldater.

Salg

Selv om spillet shippet en million dollar verdts med kopier verden over innen 24 timer at spillet skulle bli lansert, solgte spillet dårligere enn Call of Duty: Black Ops II. Per februar 2014 har spilet solgt 19 millioner kopier.
Intellektuell

Intellektuell kalles den person som egner sin tid til tenking og analyser. Intellektuell betegner det å forholde seg abstrakt, rasjonelt og objektivt reflekterende til sin omverden. Å være intellektuell handler altså ikke nødvendigvis om å være spesielt intelligent; det skal mer forstås som en bestemt måte å anvende sin intelligens på i sitt møte med verden. Den intellektuelle tilgang står i motsetning til en mer umiddelbar, følelsesdrevet måte å oppfatte ting på.
Adjektivet intellektuell kan også brukes om tenkemåter og kulturuttrykk, ikke bare personer. En åndsretning som legger stor vekt på det intellektuelle og ofte ensidig dyrker forstandslivet på bekostning av følelser og vilje, kan kalles intellektualisme. Intellektuell legning, begavelse og aktivitet kan kalles intellektualitet. Disse ordene er kommet til norsk via fransk fra det latinske intellectualis som igjen er dannet av intelligere, et ord som betyr «å forstå».

Definisjoner

I sin vide betydning kan en intellektuell være et yrke som inneholder intellektuell aktivitet, hvilket vil inkludere lærere, ingeniører, jurister og flere, eller i en snever forstand en person som tilhører samfunnets intelligentsia. Blant de mest kjente nålevende intellektuelle er den amerikanske språkviteren, aktivisten og forfatteren Noam Chomsky og den italienske filosofen og forfatteren Umberto Eco. De ble kåret som henholdsvis nummer én og to blant verdens 100 viktigste intellektuelle av de amerikanske tidsskriftene Foreign Policy og Prospect i samarbeid med leserne.
En tredje definisjon kan innebære en som er interessert i kunnskap og læring og ganske enkelt kan like å vite mye om ulike teoretiske emner.
Dan Abnett

Bøker

The silent stars go by, 2013
The story of Martha, 2008